钦定古今图书集成/理学汇编/文学典/第027卷 > 范坚〈启〉
## 钦定古今图书集成/理学汇编/文学典/第027卷 > 范坚〈启〉

按《晋书范汪传》：“汪叔坚，字子常，博学善属文。永嘉中，
避乱江东，拜佐著作郎、抚军参军，讨苏峻，赐爵都亭
侯，累迁尚书右丞。时廷尉奏殿中帐吏邵广盗官幔
三张，合布三十匹，有司正刑，弃市。广二子宗，年十三，
云年十一，黄幡挝登闻鼓乞恩，辞求自没，为奚官奴，
以赎父命。尚书郎朱暎议，以为天下之人，父无子者”
少，一事遂行，便成永制，惧死罪之刑于此而弛，坚亦
同暎议。时议者以广为钳徒，二儿没入，既足以惩，又
使百姓知父子之道，圣朝有垂恩之仁，可特听减广
死罪为五岁刑，宗等付奚官为奴，而不为永制。坚驳
之曰：“自淳朴浇散，刑辟仍作，刑之所以止刑，杀之所
以止杀。虽时有赦过宥罪，议狱缓死”，未有行小不忍
而轻易典刑者也。且既许宗等宥广以死，若复有宗
比而不求赎父者，岂得不摈绝人伦，同之禽兽邪！按
主者今奏云：“惟特听宗等，而不为永制。”臣以为王者
之作，动关盛衰，嚬笑之间，尚慎所加，况于国典，可以
徒亏。今之所以宥广，正以宗等耳。人之爱父，谁不如
宗？今既居然许宗之“请，将来诉者何独匪民？特听之
意，未见其益，不以为例，交兴怨讟。此为施一恩于今，
而开万怨于后也。”成帝从之，正广死刑。后迁护军长
史，卒官。

子启，字荣期，虽经学不及坚，而以才义显于当世，于
时清谈之士庾龢、韩伯、袁宏等，并相知友。为秘书郎，
累居显职，终于黄门侍郎。父子并有文笔传于世。